Tampereen Komediateatteri

pienoiskuva|Komediateatterin kesäteatteri.Tampereen Komediateatteri on vuonna 1991 perustettu Tampereella ympärivuotisesti toimiva ammattiteatteri, jonka taiteellisena johtajana toimii Panu Raipia ja toimitusjohtajana Teemu Ojala. Suomen Teatteriopisto toimii Tampereen Komediateatterin yhteydessä.

Tampereen Komediateatterin päänäyttämö, kesäteatteri ja ravintolateatteri sijaitsevat Lapintiellä. Vuodesta 2026 Komediateatterin yhtenä näyttämönä toimii Hämeenkadun historiallinen Tuulensuun Palatsi, nykyiseltä nimeltään Komediateatterin Palatsi.

 Historia 
Näyttelijä Esko Raipia ja käsikirjoittaja-ohjaaja Tapio Parkkinen perustivat Tampereen Komediateatterin vuonna 1991. Aluksi teatteri toimi Frenckellin sisäpihalla Tampereen Keskustorilla ja Tampereen yliopiston juhlasalissa. Ensimmäinen näytelmä Jääkärin morsian sai ensi-iltansa 3. heinäkuuta 1992.

Komediateatteri muutti nykyiseen rakennukseensa, Lapintien Juhlataloon vuonna 1994. Alun perin Tampella-yhtiön juhlatalona toiminut Georg Schreckin suunnittelema rakennus valmistui vuonna 1897. Teatteri oli ensiksi Juhlatalossa vuokralla, mutta vuonna 1998 omistus siirtyi Raipian Kiinteistöt Oy:lle. Aikoinaan purku-uhan alla ollut Juhlatalo on nykyisin suojelukohde.

Komediateatterin ulkoilmanäyttämö on ollut käytössä alusta asti, mutta vanhojen rakenteiden sorruttua lumen painosta talvella 2000 se rakennettiin uudelleen. Samalla näyttämö ja katsomo saivat kiinteän katteen ja seinät. Kesäteatterin sittemmin uusittu katsomo omaa 748 istumapaikkaa. Komediateatterin kesäteatterissa järjestetään sen kesänäytelmän lisäksi konsertteja.

Uusi päänäyttämö otettiin käyttöön syksyllä 2006. Juhlatalon alle kaivetun 256-paikkaisen katsomon pääsuunnittelija oli arkkitehti Pertti Neva. Uusi päänäyttämö helpotti liikuntaesteisten pääsyä teatteriin uuden hissin ja pyörätuolinostimen ansiosta. Aiemmin päänäyttämönä toiminut yläkerran juhlasali vapautui muuhun käyttöön, joten nykyään teatterissa voidaan pitää tarvittaessa kaksi eri näytöstä samaan aikaan.

Keväällä 1998 Komediateatterissa tapahtui johtajavaihdos, kun Tapio Parkkinen ja Esko Raipia luovuttivat ohjakset Eskon pojalle, Panu Raipialle. Teatterinjohtaja Panu Raipian johdolla teatterin katsojaluvut ovat jatkuvasti nousseet. Elokuun alussa 2016 Komediateatterin toimitusjohtajana aloitti Teemu Ojala. Panu Raipia jatkaa edelleen teatterinjohtajana.

Komediateatterin kiinteistö käyttää maalämpöä ja sähköenergiana tuulisähköä. Kesällä 2015 käyttöön otettiin 44 aurinkoenergiapaneelia.

Suomen Teatteriopisto (ent. Tampereen Komediateatterin oppilaskoulu) toimii Komediateatterin yhteydessä.

Tampere Tunnetuksi ry valitsi Tampereen Komediateatterin vuoden 2023 jäsenyritykseksi.

Vuonna 2025 Tampereen Komediateatteri teki katsojaennätyksensä, saavuttaen 100 031 katsojaa. Suosituin näytelmä oli Panu Raipian ohjaama, Eppu Salmisen ja Janne Katajan tähdittämä kesäteatterin farssi Ilmasta rahaa.

Tammikuussa 2026 julkistettiin Tampereen Komediateatterin talosäätiö ry:n ostaneen Tuulensuun Palatsin. Se alkaa esittämään Komediateatterin tuotantoa elokuusta 2026 nimellä Komediateatterin Palatsi. Sen ensimmäinen näytelmä on Broadway-musikaali Tootsie, jonka ensi-ilta on 22. elokuuta. 

 Ohjelmisto ja näyttelijät 
Tampereen Komediateatterin ohjelmisto on nimensä mukaisesti enimmäkseen komediapainotteista, mutta myös muun genren teoksia on esitetty. Esimerkkinä vuoden 2017 Väinö Linnaan keskittyvä draamanäytelmä Päämäärä tuntematon, joka vieraili myös Turun kaupunginteatterissa. Syksyllä 2026 Komediateatterissa saa ensi-iltansa Satu Rämön dekkari Hildur.

Tampereen Komediateatterissa ei ole varsinaisia näyttelijäkiinnityksiä. Monet tunnetut näyttelijät niin Tampereelta kuin sen ulkopuolelta ovat vuosien aikana vierailleet Komediateatterissa. Näihin lukeutuvat muun muassa Esko Roine, Tuija Vuolle, Jukka Puotila, Jukka Leisti, Jaana Saarinen, Martti Suosalo, Ola Tuominen, Lari Halme, Jani Toivola, Mika Nuojua, Tuire Salenius, Aimo Räsänen, Tom Lindholm, Eppu Salminen, Janne Kataja, Kristo Salminen, Miia Nuutila, Ilkka Heiskanen.

Komediateatterin "vakituisia vierailevia näyttelijöitä" ovat etenkin Aku Sajakorpi ja Jere Riihinen, jotka ovat esiintyneet sen näytelmissä yli kymmenen vuotta miltei tauotta.

 Näyttämöt 
Lapintie
 Päänäyttämö (256 paikkaa)
 Ravintolateatteri (190 paikkaa)
 Kesäteatteri (748 paikkaa)
Hämeenkatu
 Komediateatterin Palatsi (450 paikkaa) 

 Katso myös 

 Levätkää rauhassa, komisario Palmu

 Lähteet 

 Aiheesta muualla 

Tampereen Komediateatterin verkkosivut

Komediateatteri
Luokka:Tampella (Tampere)